N á v r h
Nariadenie vlády Slovenskej republiky
z .............. 2006 
o minimálnych bezpečnostných a zdravotných požiadavkách
pri práci so zobrazovacími jednotkami

Vláda Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:

§ 1

(1)	Toto nariadenie vlády ustanovuje minimálne požiadavky na bezpečnosť a ochranu zdravia pri práci so zobrazovacími jednotkami.

(2)	Toto nariadenie vlády sa nevzťahuje na 
a)	zariadenie s obrazovkou v kabíne vodiča alebo v obslužnom mieste stroja,
b)	zariadenie s obrazovkou v obslužnom mieste dopravného prostriedku,
c)	zariadenie s obrazovkou, ktoré nie je určené na plnenie pracovných úloh,
d)	prenosné zariadenie s obrazovkou používané dočasne alebo nepravidelne na pracovisku,
e)	zariadenie s obrazovkou v registračnej pokladnici, kalkulačku a zariadenie vybavené len malým displejom potrebným na priame použitie zariadenia,
f)	písací stroj s displejom.

§2

Na účely tohto nariadenia vlády sa rozumie
a)	zobrazovaciou jednotkou zariadenie s obrazovkou na znázorňovanie abecedno-číslicových alebo grafických znakov bez ohľadu na použitý spôsob zobrazovania,
b)	zamestnancom akýkoľvek zamestnanec podľa osobitného predpisu, ) ktorý používa zariadenie so zobrazovacou jednotkou ako významnú časť svojej práce. 

§ 3

Pracovisko so zobrazovacou jednotkou musí spĺňať minimálne bezpečnostné a zdravotné požiadavky uvedené v prílohe č. 1.

§ 4

(1) Zamestnávateľ je povinný analyzovať pracovné podmienky a hodnotiť podmienky na zaistenie bezpečnosti a ochrany zdravia pri práci so zobrazovacími jednotkami, osobitne z hľadiska záťaže zraku, podpornej a pohybovej sústavy a psychickej pracovnej záťaže. 

(2) Zamestnávateľ na základe analýzy a hodnotenia podľa odseku 1 so zohľadnením spolupôsobiacich alebo kombinovaných účinkov škodlivých faktorov práce a pracovného prostredia, je povinný vykonať primerané opatrenia na odstránenie zistených nedostatkov na pracovisku.

§ 5

Zamestnávateľ je povinný 
a)	informovať zamestnancov a zástupcov zamestnancov pre bezpečnosť a ochranu zdravia pri práci ) o všetkých aspektoch bezpečnosti a ochrany zdravia pri práci, ktoré sa vzťahujú na ich pracovisko, a o všetkých opatreniach vykonaných na pracovisku podľa § 4 ods. 2 a § 6 a 7,
b)	zaškoliť zamestnancov pred zaradením na prácu so zobrazovacou jednotkou a pri každej zásadnej zmene na pracovisku alebo pri zmene organizácie práce,
c)	riešiť problematiku bezpečnosti a ochrany zdravia pri práci v spolupráci so zamestnancami a zástupcami zamestnancov pre bezpečnosť a ochranu zdravia pri práci.)

§ 6

		Zamestnávateľ je povinný zabezpečiť pravidelné prerušovanie práce so zobrazovacou jednotkou najneskôr po štyroch hodinách nepretržitej práce.

§ 7

(1) Zamestnávateľ je povinný zabezpečiť posudzovanie zdravotnej spôsobilosti zamestnancov na prácu 
a)	pred zaradením na prácu so zobrazovacou jednotkou,
b)	v pravidelných časových intervaloch podľa osobitného predpisu, ) 
c)	v prípade zrakových ťažkostí, ktoré môže spôsobiť práca so zobrazovacou jednotkou.

(2)	Ak je to na základe výsledkov vyšetrení očí a zraku podľa odseku 1 potrebné, zabezpečí zamestnávateľ zamestnancovi komplexné oftalmologické vyšetrenie.

(3)	Ak výsledky vyšetrení podľa odsekov 1 alebo 2 preukážu, že je nutné poskytnúť zamestnancovi špeciálne korekčné prostriedky pre prácu so zobrazovacou jednotkou, je zamestnávateľ povinný ich poskytnúť.

(4)	Ak má zamestnanec zdravotné ťažkosti v súvislosti s výkonom práce so zobrazovacou jednotkou, zabezpečí zamestnávateľ zamestnancovi odborné vyšetrenie podporného, pohybového a nervového systému.

(5)	Náklady spojené s plnením povinností zamestnávateľa podľa odsekov 1 až 4 znáša zamestnávateľ.

§ 8

Správa o praktickom uplatňovaní tohto nariadenia vlády sa zasiela Európskej komisii  každé štyri roky. )

§ 9

Týmto nariadením vlády sa preberá právny akt Európskych spoločenstiev uvedený v prílohe č. 2.

§ 10

Zrušuje sa nariadenie vlády Slovenskej republiky č. 247/2001 Z. z. o minimálnych bezpečnostných a zdravotných požiadavkách pri práci so zobrazovacími jednotkami. 

§ 11

Toto nariadenie vlády nadobúda účinnosť 1. júla 2006.